Autokauppias Timo Tuomi, 66, ei juhli netin synttäreitä – tylyt terveiset: ”Se ei ole tuonut mitään hyvää mihinkään”

Tänään vietetään World Wide Webin vuosipäivää, mutta kaikkia verkkosivujen selaaminen ei kiinnosta.

Tänään tulee kuluneeksi 25 vuotta siitä, kun maailma muuttui. Englantilainen tietojenkäsittelytieteilijä Tim Berners-Lee antoi keksintönsä World Wide Webin vapaasti kaikkien käyttöön.

Berners-Lee kehitti World Wide Webiä Euroopan hiukkastutkimuskeskuksessa Cernissä Sveitsissä vuodesta 1989. Ensimmäinen verkkosivu julkaistiin 6. elokuuta 1991, mutta aluksi se oli vain Cernin tiedemiesten luettavissa. Sivulla kerrotaan lyhyesti mikä World Wide Web on.

Elokuun 23. päivä vuonna 1991 World Wide Web tehtiin kaikille avoimeksi ja sen kunniaksi tänään vietetään internautti päivää, eli internetin käyttäjien päivää. Sana tulee internetin ja astronautin yhdistelmästä.

Internetin syntymäpäivästä ei kuitenkaan tässä tapauksessa voida puhua, sillä ensimmäinen internetyhteys luotiin jo vuonna 1969 Kaliforniassa. Internet on tietoverkosto, jota erilaiset palvelut, kuten Word Wide Web, käyttävät.

WWW ei ole ilo kaikille

World Wide Web alkoi täyttyä nopeaan tahtiin 90-luvun kuluessa. Alta Vista, IRC-galleria, Google, keskustelupalstat, e-bay, Facebook, Youtube, Twitter, kissavideot ja uutissivustot ovat kuuluneet tai kuuluvat nykyisin miljardien ihmisten arkipäivään.

World Wide Web on mullistanut niin kaupankäynnin kuin ihmisten välisen yhteydenpidon. Se on tehnyt toisista rikkaita, kuuluisia ja menestyneitä, mutta kaikkia ei internet eikä World Wide Web miellytä. Yksi heistä on tuusulalainen autokauppias Timo Tuomi.

– Internet ei ole tuonut mitään hyvää mihinkään, täräyttää Tuomi ja sytyttää North State -tupakan myyntiautoonsa nojaten.

– Se on pilannut kaiken kaupan. Katteet ovat tippuneet kaikessa kaupankäynnissä ja työpaikat menee. Tämä vaikuttaa kaikkeen talouteen. Negatiivisesti, painottaa Tuomi.

Autokauppias Timo Tuomi kertoo olleensa 11 vuotta ilman tupakkaa, hän nimittäin aloitti ”nortin” polttamisen 11-vuotiaana. –Olen kyllä ollut tupakkalakossakin. Se kesti kolme tuntia, sano Tuomi.­

Tuomea haastateltiin Helsingin Sanomien Nyt-liitteeseen vuonna 2014 hänen asenteestaan internetiä kohtaan. Tuolloin hän halusi räjäyttää internetin, eikä hänen tuomitseva mielipiteensä ole liikahtanut kahdessa vuodessa tuumaakaan, mihinkään suuntaan.

– Vihaan koko laitetta. Näen mihin se [internet] johtaa. Nuoret eivät enää nuku, eivät mene töihin, eivät katso eteenpäin liikenteessä, eikä ne enää edes seurustele toistensa kanssa. Ne seurustelee internetin kanssa, puuskahtaa Tuomi.

Internet vei myynnin nautinnon

Internet on kohdellut erityisen kaltoin myös Tuomen omaa alaa, vaihtoautojen myyntiä. Työnsä puolesta hän joutuu käyttämään sen verran internetiä, että laittaa myytävät autot vaihtoautosivustolle ja katsoo tuleeko ilmoituksiin vastauksia.

Käytätkö sähköpostia?

– No en. Mitä mä sillä? sanoo Tuomi.

Hänen mukaan vaihtoautoalan luonne on muuttunut merkittävästi internetin tulon jälkeen. Tuomi on myynyt autoja 45 vuotta.

– Nykyisin ei enää myydä autoja, ei ole automyyjä, on tuote-esittelijöitä. Ihmiset katsovat netistä hinnat ja tulevat vain tinkimään. Minä ostan autot omalla päällä ja vedän hinnat hatusta. Jos ei ole sen verran päätä, ettei osaa arvioida auton hintaa ilman nettiä niin..., Tuomi sanoo päätään puistaen.

World Wide Web on Timo Tuomen mielestä huono keksintö.­

Tuomi sanoo, ettei nauti enää autokaupasta, koska myyminen ja puhuminen ovat loppuneet kaupanteosta – netin takia. Ei hän kuitenkaan pysy poissa liikkeeltään. TT-automyynti Oy sijaitsee muutaman neliön kokoisessa puisessa mökissä keskellä Tuusulan autokauppakeskittymää Sulassa.

– Olen ollut eläkkeellä kolme vuotta. En voi kyllä duunia lopettaa. Mitä mä himassa istuisin, sanoo Helsingissä varttunut, nykyisin Sipoonrannassa asuva Tuomi.

On hänellä silti eläköitymissuunnitelma, se on vuoden päästä. Silloin loppuu internetin käyttö.

– Heitän koko laitteen mereen, Tuomi sanoo ykskantaan.

Luonnollisestikaan Tuomi ei juhli tänään World Wide Webin julkistamisen vuosipäivää. Terveiset WWW:n isälle Tim Berners-Leelle ovat tylyt.

– Huono keksintö. En ole löytänyt mitään positiivista, hän sanoo.